CELEX: 52016PC0354
Language: sl
Date: 2016-06-01
Title: Predlog IZVEDBENI SKLEP SVETA o spremembi Izvedbenega sklepa 2013/676/EU o dovoljenju Romuniji, da še naprej uporablja posebni ukrep z odstopanjem od člena 193 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 1.6.2016
            COM(2016) 354 final
            2016/0163(NLE)
            Predlog
            IZVEDBENI SKLEP SVETA
            o spremembi Izvedbenega sklepa 2013/676/EU o dovoljenju Romuniji, da še naprej uporablja posebni ukrep z odstopanjem od člena 193 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               
                  V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom.
               
               
                  Z dopisom, ki ga je Komisija evidentirala 9. februarja 2016, je Romunija vložila zahtevo za podaljšanje odstopanja od člena 193 direktive o DDV, da se dovoli uporaba mehanizma obrnjene davčne obveznosti za lesne proizvode. V skladu s členom 395(2) direktive o DDV je Komisija z dopisom z dne 23. marca 2016 obvestila druge države članice o zahtevi Romunije. Komisija je z dopisom z dne 29. marca 2016 Romunijo obvestila, da ima vse informacije, ki jih potrebuje za presojo zahteve.
               
            
            
               •Splošno ozadje
            
            
               
                  Kot splošno pravilo člen 193 direktive o DDV določa, da je davčni zavezanec, ki dobavlja blago ali storitve, običajno zavezan k plačilu davka na dodano vrednost (DDV).
               
            
            
               V skladu s členom 395 Direktive o DDV je Romunija leta 2009 zahtevala odstopanje, da se dovoli uporaba mehanizma obrnjene davčne obveznosti med drugim za dobavo lesnih proizvodov. Po tem postopku je DDV dolžan plačati davčni zavezanec, kateremu se blago dobavlja. Ti lesni proizvodi vključujejo zlasti neposekan les, zaobljen ali razpokan les za obdelavo, les za kurjavo, lesne proizvode in trame ali iverke ter les v surovem stanju, predelan ali polpredelan les.
            
            
               Ta zahteva je bil odobrena z Izvedbenim sklepom Sveta 2010/583/EU
                  1
                do 31. decembra 2013 in za lesne proizvode naknadno podaljšana z Izvedbenim sklepom Sveta 2013/676/EU
                  2
                do 31. decembra 2016.
            
            
               Zdaj je Romunija ponovno vložila zahtevo za podaljšanje odstopanja glede uporabe mehanizma obrnjene davčne obveznosti za dobavo teh lesnih proizvodov.
            
            
               Na podlagi poročila, ki ga je predložila Romunija skupaj z zahtevo za podaljšanje veljavnosti ukrepa, je imela določitev prejemnika kot osebe, ki je zavezana k plačilu DDV, za dobavo zgoraj navedenih lesnih proizvodov učinek preprečevanja davčne utaje in izogibanja plačilu davkov v tem sektorju, za katerega je značilno veliko število malih preprodajalcev in posrednikov, ki jih je težko nadzirati. Podaljšanje za nadaljnje omejeno obdobje se zato zdi upravičeno, saj se zdi, da ukrep ni imel nobenega negativnega vpliva na goljufije na maloprodajni ravni ali v drugih sektorjih ali v drugih državah članicah.
            
            
               Vendar mora biti vsako novo podaljšanje časovno omejeno, da se oceni, ali so pogoji, na katerih temelji odstopanje, še vedno veljavni. Zato se predlaga, da se zahteva odobri do 31. decembra 2019 in da Romunija ponovno predloži poročilo, ki vsebuje pregled učinkovitosti ukrepa in oceno tveganja goljufij v lesnem sektorju, če bi se načrtovalo dodatno podaljšanje odstopanja po navedenem roku.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV.
            
            
               •Subsidiarnost (za neizključno pristojnost) 
            
            
               Glede na določbo direktive o DDV, na kateri temelji predlog, je ta v izključni pristojnosti Unije. Načelo subsidiarnosti se zato ne uporablja.
            
            
               •Sorazmernost
            
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
            
            
               Zaradi omejenega področja uporabe odstopanja je posebni ukrep sorazmeren z želenim ciljem, tj. preprečevanje nekaterih vrst davčnih utaj ali izogibanja davkom v določenem sektorju. 
            
         
         
            
               •Izbira instrumenta
            
            
               V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, saj je lahko naslovljen na posamezne države članice.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               Ta predlog temelji na zahtevi Romunije in zadeva le to državo članico.
            
            
               •Zbiranje in uporaba strokovnih mnenj
            
            
               Strokovno mnenje ni bilo potrebno.
            
            
               •Ocena učinka
            
            
               Namen predloga sklepa je preprečevanje nekaterih vrst davčnih utaj ali izogibanja davkom v lesnem sektorju in ima zato potencialno pozitiven učinek, saj bo še naprej preprečeval sheme goljufij, ki so se prej uporabljale v tem lesnem sektorju. Nepodaljšanje ukrepa bi po mnenju Romunije neizogibno povzročilo oživitev teh shem.
            
            
               Vendar bo učinek omejen zaradi ozkega področja in časovno omejene uporabe odstopanja.
            
            
               4.PRORAČUNSKE POSLEDICE
            
            
               Predlog nima nobenih negativnih posledic za proračun EU.
            
            
               5.DRUGI ELEMENTI
            
            
               Predlog vsebuje samoderogacijsko klavzulo, tj. samodejni rok prenehanja veljavnosti, ki je določen na 31. december 2019.
            
            
               2016/0163 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa 2013/676/EU o dovoljenju Romuniji, da še naprej uporablja posebni ukrep z odstopanjem od člena 193 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
         
         
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  3
                in zlasti člena 395 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člen 193 Direktive 2006/112/ES določa, da je davčni zavezanec, ki dobavlja blago ali storitve, po splošnem pravilu zavezan k plačilu davka na dodano vrednost (DDV) davčnim organom.
            
            
               (2)Izvedbeni sklep Sveta 2010/583/EU
                  4
                in nato Izvedbeni sklep Sveta 2013/676/EU
                  5
                sta Romuniji dovolila uporabo ukrepa odstopanja, da v primeru dobave lesnih proizvodov s strani davčnih zavezancev določi, da je oseba, ki je zavezana k plačilu DDV, prejemnik.
            
            
               (3)V dopisu, ki ga je Komisija evidentirala 9. februarja 2016, je Romunija zaprosila za dovoljenje za nadaljnjo uporabo ukrepa po 31. decembru 2016.
            
            
               (4)Komisija je druge države članice o zahtevi Romunije obvestila z dopisom z dne 23. marca 2016. Komisija je z dopisom z dne 29. marca 2016 Romunijo obvestila, da ima vse informacije, ki jih potrebuje za presojo zahteve.
            
            
               (5)Pred dovoljenjem za uporabo obrnjene davčne obveznosti za dobavo lesa je imela Romunija težave na trgu lesa zaradi narave trga in poslovanja. V skladu s poročilom Romunije, predloženim skupaj z zahtevo za podaljšanje veljavnosti ukrepa, je imela določitev prejemnika kot osebe, ki je zavezana k plačilu DDV, učinek preprečevanja davčne utaje in izogibanja plačilu davkov v tem sektorju ter zato ostaja upravičena.
            
            
               (6)Ukrep je sorazmeren zastavljenim ciljem, ker ni namenjen splošni uporabi, ampak samo za zelo specifične postopke v sektorju, ki povzroča resne težave v zvezi z izogibanjem davkom ali davčnimi utajami.
            
            
               (7)Po mnenju Komisije ukrep ne bi smel negativno vplivati na preprečevanje goljufij na maloprodajni ravni, v drugih sektorjih ali drugih državah članicah.
            
            
               (8)Dovolitev te izjeme bi morala biti časovno omejena, in sicer do 31. decembra 2019.
            
            
               (9)Če Romunija meni, da je potrebno nadaljnje podaljšanje po letu 2019, bi morala Komisiji predložiti poročilo skupaj s prošnjo za podaljšanje najpozneje do 1. aprila 2019.
            
            
               (10)Ukrep odstopanja nima negativnega učinka na lastna sredstva Unije iz DDV.
            
            
               (11)Izvedbeni sklep 2013/676/EU bi bilo zato treba ustrezno spremeniti –
            
            
               SPREJEL NASLEDNJI SKLEP: 
            
            
               Člen 1
            
            
                Izvedbeni sklep 2013/676/EU se spremeni:
            
            
               (a) v členu 1 se datum „31. decembra 2016“ nadomesti z datumom „31. decembra 2019“;
            
            
               (b) v členu 3 se datum „1. aprila 2016“ nadomesti z datumom „1. aprila 2019“.
            
            
               Člen 2
            
         
         
            
               Ta sklep je naslovljen na Romunijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Izvedbeni sklep Sveta 2010/583/EU z dne 27. septembra 2010 o dovolitvi Romuniji, da uvede posebni ukrep izjeme od člena 193 Direktive 2006/112/ES o skupnem sistemu davka na dodano vrednost (UL L 256, 30.9.2010, str. 27).
               
               
                  
                     (2)
                  Izvedbeni sklep Sveta 2013/676/EU z dne 15. novembra 2013 o dovoljenju Romuniji, da še naprej uporablja posebni ukrep z odstopanjem od člena 193 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 31).
               
               
                  
                     (3)
                  UL L 347, 11.12.12006, str. 1.
               
               
                  
                     (4)
                  Izvedbeni sklep Sveta 2010/583/EU z dne 27. septembra 2010 o dovolitvi Romuniji, da uvede posebni ukrep izjeme od člena 193 Direktive 2006/112/ES o skupnem sistemu davka na dodano vrednost (UL L 256, 30.9.2010, str. 27).
               
               
                  
                     (5)
                  Izvedbeni sklep Sveta 2013/676/EU z dne 15. novembra 2013 o dovoljenju Romuniji, da še naprej uporablja posebni ukrep z odstopanjem od člena 193 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 31).